[Foto’s en video] Gyselaarsdrama in KaapstadFoto: ANA ŉ Gyselaarsdrama speel hom tans in die Kaapstadse sakesentrum af. Volgens berigte het gewapende rowers mense in die Cash Crusaders-winkel in Strandstraat gyselaar geneem. Daar is ŉ swaar polisieteenwoordigheid in die gebied, terwyl Strandstraat vanaf Loopstraat tot Langstraat afgesper is. Dit het verkeersopeenhopings in die gebied veroorsaak. Talle mense staan agter die polisielint en hou die situasie dop, terwyl verskeie brandbestryders en ander nooddiensbeamptes ook op die toneel is. Foto: ANA Veiligheidswagte van die Central City Improvement District (CCID) op die toneel het bevestig dat mense gyselaar gehou word en dat gewapende rowers steeds binne die winkel is. ŉ Vrou wat nie haarself wou identifiseer nie, het gesê sy het ŉ vliegtuigkaartjie by ŉ nabygeleë lugrederykantoor gekoop toe sy “net skielik mense en polisiebeamptes en vuurwapens gesien het”. Sy het gesê polisiebeamptes het hulle weg van die toneel af vergesel.